གཡུ་སྔོན་ཚོ་བས་རྒན་གཞོན་ཆེ་ཆུང་མེད་པར་མི་རེས་ལག་ཏུ་ཁ་བཏགས་ཉིན་མོ་བདེ་ལེགས་རེ་བཟུང་སྟེ།ཨ་ཁུ་དམ་ཆོས་ཀྱིས་བཤད་པའི་ཀླུ་ཡུལ་ཏེ་ས་འོག་གི་ས་འབུ་ནག་ནར་ཚང་ལ་སོང་ནས་རེ་རེ་བཞིན་མགོ་བཏགས་པར་མ་ཟད།ས་སྟེང་ནས་ཁོ་ཚོར་ཨ་བྲ་དང་ཙི་གུ་སོགས་ཀྱིས་ཐུབ་ཚོད་དང་བརྙས་བཅོས་བྱས་ནས་སྡོད་དུ་མ་བཅུག་ཚུལ་དང་།དེ་ཚོས་ལས་དང་རྒྱུ་འབྲས་མི་རྩི་ཚུལ།ལྷག་པར་ཨ་བྲའི་དཔོན་པོ་མཛོ་སྔོན་པོ་ཞེས་པ་བྱུང་ནས་ཞྭ་སེར་མེ་ཏོག་གྱོན།རིལ་མའི་ཏོག་རྒྱགའཇག་མའི་གྲི་འཛིན།ཡུག་པོའི་མདུང་ཐོགས།ཨ་བྲ་ཞོན།རྫ་བྲ་རོལ་ཏུ་འཁྲིད་པ་སོགས་ལྟས་ངན་སྣ་ཚོགས་སྟོན་པ་སོགས་རེ་རེ་བཞིན་ཡར་ཞུ་བྱས་པ་དང་།ཉམ་ཆུང་གི་རུ་སྡེ་ཕྲ་མོ་འདི་ཐུགས་རྗེའི་སྐྱབས་འོག་ནས་མི་འདོར་བར་རྗེས་སུ་འཛིན་དགོས་པ་སོགས་མགོ་འབུལ་ལས་འབུལ་བྱས་པས་ས་འབུ་ནག་ནར་ཚང་གིས་ཀྱང་དཀའ་ཁག་ལ་ཐུག་དུས་ཚང་མ་གཅིག་འདྲ་རེད་ཟེར་ནས་ཁས་ལེན་བྱས།